Úradný vestník L 257 , 11/10/2000 S. 0024 - 0026



Dohoda medzi Európskym spoločenstvom a Nórskym kráľovstvom o účasti Nórska na práci Európskeho monitorovacieho centra pre drogy a drogovú závislosť ZMLUVNÉ STRANY, vedomé si potreby medzinárodnej spolupráce v boji s nebezpečím drog a drogovej závislosti v spoločnosti, znovu potvrdzujúce veľmi úzke kultúrne, obchodné a spoločenské väzby historicky utvorené medzi Európskou úniou a Nórskom, najmä však hospodárske, politické a právne väzby založené prostredníctvom Dohody o Európskom hospodárskom priestore, berúc do úvahy, že Európske spoločenstvo uzatvorilo rozhodnutím 90/611/EHS [1] Dohovor Organizácie Spojených národov proti nedovolenému obchodu s omamnými a psychotropnými látkami, ďalej len "viedenský dohovor", a uložilo vyhlásenie o pôsobnosti na základe článku 27 tohto dohovoru [2], a berúc do úvahy, že Nórsko ratifikovalo viedenský dohovor dňa 14. novembra 1994, berúc do úvahy, že Európske spoločenstvo založilo nariadením Rady (EHS) č. 302/93 [3] ("nariadenie") Európske monitorovacie centrum pre drogy a drogovú závislosť ("centrum"), keďže: (1) nariadenie v článku 13 ustanovuje, že centrum je otvorené pre účasť tých štátov, ktoré nie sú členskými krajinami spoločenstva a ktoré zdieľajú záujmy spoločenstva a jeho členských štátov; keďže Nórsko požiadalo o účasť; (2) Nórsko zdieľa zámery a ciele centra stanovené v nariadení; (3) Nórsko súhlasí s opisom úloh centra a s metódami jeho práce a oblasťami priorít, ako sú opísané v nariadení; (4) v Nórsku existuje inštitúcia vhodná na napojenie na Európsku informačnú sieť pre drogy a drogovú závislosť, SA ROZHODLI UZATVORIŤ TÚTO DOHODU: Článok 1 Nórsko sa plne podieľa na práci centra za podmienok ustanovených v tejto dohode. Článok 2 Európska informačná sieť pre drogy a drogovú závislosť (Reitox) 1. Nórsko sa pripája k európskej informačnej sieti pre drogy a drogovú závislosť (Reitox). 2. Do 28 dní po nadobudnutí účinnosti tejto dohody Nórsko oznámi centru hlavné prvky svojej vnútroštátnej siete, vrátane svojho vnútroštátneho monitorovacieho centra, a názvy všetkých ostatných špecializovaných centier, ktoré by mohli užitočne prispievať k práci centra. 3. Špecializované centrum v Nórsku sa stanoví podľa jednomyseľného rozhodnutia členov správnej rady ako vnútroštátne kontaktné miesto. Článok 3 Správna Rada Správna Rada centra pozve zástupcov Nórska, aby sa zúčastnili na jeho stretnutiach. Zástupcovia sa ich plne zúčastnia, avšak bez hlasovacieho práva. Správna Rada však môže výnimočne zvolať zasadanie obmedzené na zástupcov členských štátov a Európskej komisie o otázkam výnimočného záujmu pre spoločenstvo a jeho členské štáty. Správna Rada na zasadaní so zástupcami Nórska stanoví podrobné opatrenia týkajúce sa účasti Nórska na práci centra. Článok 4 Vedecký výbor Správna Rada centra pozve zástupcu Nórska k plnej účasti na zasadaniach vedeckého výboru, bez možnosti hlasovacieho práva. Článok 5 Rozpočet Nórsko bude platiť centru čiastku vo výške 5,5 % príspevku Európskej únie, do ktorej nie je zahrnutý príspevok vnútroštátnym kontaktným miestam siete Reitox. Článok 6 Ochrana a dôverný charakter údajov 1. Pokiaľ centrum na základe tejto dohody v súlade s vnútroštátnymi právnymi predpismi zasiela nórskym úradom osobné údaje, ktoré neumožňujú identifikáciu fyzických osôb, takéto údaje môžu byť použité len na uvedený účel a za podmienok stanovených zasielajúcim úradom. 2. Údaje o drogách a drogovej závislosti poskytnuté centrom nórskym úradom môžu byť uverejnené v súlade s pravidlami spoločenstva a Nórska o šírení a dôvernom charaktere informácií. Osobné údaje nemôžu byť uverejnené alebo sprístupnené verejnosti. 3. Určené špecializované centrá v Nórsku nie sú povinné poskytovať informácie klasifikované podľa nórskych právnych predpisov ako dôverné. 4. Údaje zasielané centru nórskymi orgánmi budú pre centrum podliehať záväzným pravidlám ustanoveným v článku 6 nariadenia. Článok 7 Právny status Centrum má podľa nórskych právnych predpisov právnu subjektivitu a užíva v Nórsku najširšiu právnu spôsobilosť udeľovanú podľa nórskych právnych predpisov právnickým osobám. Článok 8 Zodpovednosť Zodpovednosť centra sa riadi pravidlami ustanovenými v článku 16 nariadenia. Článok 9 Súdny dvor Nórsko uznáva, že centrum podlieha právomoci Súdneho dvora Európskych spoločenstiev, ako je ustanovené v článku 17 nariadenia. Článok 10 Výsady Nórsko poskytuje centru výsady a imunity rovnocenné s tými, ktoré sú obsiahnuté v Protokole o výsadách a imunitách Európskych spoločenstiev. Článok 11 Status pracovníkov Odlišne od článku 12, odsek 2, písmeno a) podmienok zamestnávania iných pracovníkov Európskych spoločenstiev môžu byť štátni príslušníci Nórska s plnými občianskymi právami zamestnaní výkonným riaditeľom centra na základe zmluvy. Článok 12 Nadobudnutie platnosti Táto dohoda nadobúda účinnosť v prvý deň druhého mesiaca nasledujúceho po dni prijatia druhej diplomatickej nóty, ktorou sa potvrdzuje, že boli splnené právne požiadavky príslušnej zmluvnej strany týkajúcej sa nadobudnutia účinnosti dohody. Článok 13 Platnosť a ukončenie 1. Táto dohoda sa uzatvára na dobu neurčitú. 2. Každá zo zmluvných strán môže túto dohodu vypovedať písomným oznámením druhej zmluvnej strane. Dohoda zostáva v platnosti 12 mesiacov po dátume takéhoto oznámenia. [1] Ú. v. ES L 326, 24.11.1990, s. 56. [2] Ú. v. ES L 326, 24.11.1990, s. 57. [3] Ú. v. ES L 36, 12.2.1993, s. 1. -------------------------------------------------- Deklarácia Komisie Európskych spoločenstiev Komisia bude počas prípravy rozpočtu pozývať Európske monitorovacie centrum pre drogy a drogovú závislosť na svoje zasadania, a to s cieľom zohľadnenia poznámok vznesených Nórskom týkajúcich sa jeho vlastného príspevku. --------------------------------------------------